Kraaie gaap nog in noorde van land(Foto: Denis Doukhan/Pixabay) Hittegolftoestande oor Gauteng, die oostelike dele van Noordwes, die oostelike hoëveld van Mpumalanga sowel as die suidwestelike Bosveld van Limpopo sal na verwagting tot Vrydag voortduur. Dié provinsies het die afgelope paar dae maksimum temperature in die hoë 30’s beleef en volgens die Suid-Afrikaanse Weerdiens is daar geen onmiddellike verligting in sig nie. Volgens die weerdiens het die droë, wolklose weer oor die afgelope paar dae die maksimum sonskynvlakke toegelaat om oor die binneland van die land te kom, met temperature wat elke dag toenemend hoër word. “Boonop het ’n baie groot bolug-hoogdrukstelsel die weerpatroon oor die Suider-Afrikaanse subkontinent die afgelope week oorheers. Dit blokkeer die aankoms van tropiese vog en vertraag dus die aanvang van ons somerreën.” Die weerdiens het inwoners van die betrokke provinsies gemaan om voorsorg teen die hittegolftoestande te neem. Dit sluit in om gedehidreer te bly en oormatige inspanning tydens oefening te vermy. Babas en jong kinders moet gereeld van vloeistowwe voorsien word, aangesien dehidrasie baie vinnig kan intree. Net so moet bejaardes en verswaktes ook baie versigtig wees tydens hittegolwe om hulself nie te veel in te span nie. Die dra van hoede, oogbeskerming en sonskerm word sterk aanbeveel. Dit word ook aanbeveel om tussen 11:00 en 15:00 binnenshuis of in die skadu te bly, buite direkte sonskyn.